Document ID: 32006D0175

KOMISJONI OTSUS,
2. märts 2006,
millega muudetakse otsust 2006/135/EÜ seoses Prantsusmaal A- ja B-piirkonna kehtestamisega kõrge patogeensusega linnugripi puhangu tõttu kõnealuses liikmesriigis
(teatavaks tehtud numbri K(2006) 721 all)
(EMPs kohaldatav tekst)
(2006/175/EÜ)
EUROOPA ÜHENDUSTE KOMISJON,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
võttes arvesse Euroopa Parlamendi ja nõukogu 26. mai 2003. aasta määrust (EÜ) 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (3) ning eriti selle artiklit 18,
võttes arvesse nõukogu 20. detsembri 2005. aasta direktiivi 2005/94/EÜ linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta, (4) ning eriti selle artikli 66 lõiget 2,
ning arvestades järgmist:
(1)
Prantsusmaa on teavitanud komisjoni ja teisi liikmesriike A-tüüpi gripiviiruse alatüübi H5N1 põhjustatud kõrge patogeensusega linnugripi puhangust kodulindude seas oma territooriumi teatavates piirkondades ning on võtnud asjakohased meetmed, mis on sätestatud komisjoni 22. veebruari 2006. aasta otsuses 2006/135/EÜ, milles käsitletakse teatavaid kaitsemeetmeid seoses kõrge patogeensusega linnugripiga kodulindudel ühenduses. (5)
(2)
Pärast kõnealustest meetmetest teatamist on komisjon uurinud neid koostöös Prantsusmaaga ning jõudnud järeldusele, et Prantsusmaa kehtestatud A- ja B- piirkond on piisavalt kaugel kodulindude gripipuhangu kohast ja metslindude epidemioloogiliselt seotud juhtumitest. Seega tuleks vastavalt muuta kõnealuse otsuse I lisa A ja B osa ning määrata kindlaks piirkondadeks jaotamise kestus.
(3)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Artikkel 1
Otsuse 2006/135/EÜ I lisa asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 2. märts 2006

Labels: 0
18
20
6